b'\n_START_ARTICLE_\nSimon Gore\xc4\x8dnik\n_START_PARAGRAPH_\nSimon Gore\xc4\x8dnik (tudi Simon Kananej ali Simon Zelot) je bil eden od dvanajstih Jezusovih apostolov._NEWLINE_Ime Simon (hebrejsko: \xd7\xa9\xd7\x9e\xd7\xa2\xd7\x95\xd7\x9f [\xc5\xa0imon] = Poslu\xc5\xa1ajo\xc4\x8di) je bilo precej pogosto, zato so se razli\xc4\x8dni Simoni lo\xc4\x8dili po vzdevkih. Apostol Simon je bil znan kot Kananej (Kananejec) ali Zelot. Oba izraza ozna\xc4\x8dujeta, da je pripadal stranki gore\xc4\x8dne\xc5\xbeev (zelotov), zato vzdevek slovenimo kot Simon Gore\xc4\x8dnik._NEWLINE_Poleg Simona Gore\xc4\x8dnika Sveto pismo omenja \xc5\xa1e naslednje osebe z istim imenom: Simon Peter, Simon Jezusov brat (Mr 6,3), Simon Gobavec (Mt 26,6-13), Simon iz Kirene (Mr 15,21). Domnevno so to razli\xc4\x8dne osebe._NEWLINE_O \xc5\xbeivljenju Simona Gore\xc4\x8dnika je izredno malo znanega. Domnevno je najprej oznanjal Jezusov nauk v Egiptu, pozneje pa se je pridru\xc5\xbeil apostolu Judu Tadeju v Perziji in Armeniji, kjer je do\xc5\xbeivel mu\xc4\x8deni\xc5\xa1ko smrt._NEWLINE_Simon Gore\xc4\x8dnik goduje 28. oktobra  po katoli\xc5\xa1kem oziroma 10. maja po pravoslavnem koledarju.'